Islandske Finnur Orri Margeirsson er blitt varslet som LSK-spiller en stund allerede.

Fredag signerte 23-åringen for Åråsen-klubben.

Den sentrale midtbanesspilleren skrev under på en avtale som binder ham til LSK ut denne sesongen.

– Dette var noe både spilleren og vi ønsket. Norsk fotball er nytt for ham, og vi synes derfor det er greit å se an hvordan det går før vi eventuelt signerer for en lengre periode. Men vi har tro på at Finnur vil finne seg til rette hos oss, sier sportsdirektør Torgeir Bjarmann.

Hør Runar Kristinsson snakke om Finnur Orri Margeirsson nederst i saken:

Skrev under for FH

Margeirsson har spilt 140 seriekamper for Breidablik i den islandske toppserien.

Han gikk i utgangspunktet til klubben FH etter at 2014-sesongen var ferdig, men han hadde en åpning i kontrakten om at han kunne signere for en utenlandsk klubb før årsskiftet.

– Jeg var i FH i seks uker, men da LSK ville ha meg så ønsket jeg å gå, sier Margeirsson.

Det er papirene som viser at han er en fri spiller for LSK som har gjort at LSK-signeringen har dratt litt ut.

Var i LSK i 2010

Midtbanespilleren er glad for å fortsette karrieren på Åråsen.

– Jeg har fått et godt inntrykk av klubben, og jeg ser fram til å ha Runar Kristinsson som trener. Jeg har hørt på Island at han er en bra trener selv om jeg har spilt i en konkurrerende klubb, sier Margeirsson.

Islendingen har også vært i LSK tidligere.

– I 2010 trente jeg med klubben. Det var på den tiden blant annet Björn Bergmann Sigurdarson spilte i LSK. Jeg kjenner ham godt siden vi spilte sammen på aldersbestemte landslag på Island, sier han.

Ville ha ham til KR

LSK-trener Runar Kristinsson har lenge hatt sansen for Margeirsson.

– Jeg forsøkte å signere ham til min klubb KR allerede før forrige sesong. Da gikk det ikke, sier han.

Slik beskriver han midtbanespilleren.

– Finnur er god til å lese spillet, fordele ballen og organisere laget. Han er tøff i dueller, og er en ledertype, sier Kristinsson.

Fakta

LSK-stallen 2015:

Keepere: Arnold Origi, Kenneth Udjus

Forsvar: Bjørn Helge Riise, Marius Amundsen, Frode Kippe, Stian Ringstad, Simen Kind Mikalsen, Simen Nordermoen.

Midtbane: Marius Lundemo, Ohi Omoijuanfo, Bonke Innocent, Moryké Fofana, Markus Brændsrød (ny fra Vålerenga), Jørgen Kolstad (ny fra egen juniorstall), Finnur Orri Margeirsson (ny fra Breidablik).

Angrep: Erling Knudtzon, Fred Friday, Amahl Pellegrino, Joachim Osvold

På vei inn: Fredrik Krogstad (fra Lørenskog)

Aktuelle: Johan Andersson, Petter Vaagan Moen, Marcel Gecov (fra Slavia Praha, Tsjekkia), Uduak Cyril Idemokon (fra Buljoc, Nigeria).

Hør Runar Kristinsson snakke om Finnur Orri Margeirsson her: